projecte-aina/catalan_government_crawling huggingface dataset:
PÍNDOLA DISPONIBLE EN CATALÀ I ANGLÈS
Un robot és un dispositiu o mecanisme articulat que desenvolupa moviments o funcions automàtiques seguint instruccions externes o unes regles que els han estat incorporades.
La robòtica és, doncs, la branca de l'enginyeria que s'encarrega de la concepció, el disseny, la fabricació i l'operació dels robots.
En funció de la seva aplicació o l'ús, els robots es poden classificar en robots industrials, robots humanoides, vehicles autònoms i robots d'ús particular.
Pel que fa al camp de la industria, la robòtica aporta transversalitat; convergència amb altres tecnologies com la IA, el 5G o la internet de les coses; un augment de la productivitat; millora de la seguretat laboral i noves oportunitats d'innovació i de negoci.
Avui dia, la robòtica és una disciplina amb un important creixement i que ja està implantada en moltes indústries.
A més, s'espera que segueixi avançant i sent una peça clau en la transició cap a la indústria 4.0.
En termes globals, la facturació de les indústries de la robòtica s'espera que sobrepassi els 50.000 milions d'euros l'any 2020.
Una xifra clarament per sobre dels 22.000 milions de 2018.
A Catalunya s'han detectat 147 empreses que treballen amb robòtica, el 17,69% de les quals són startups.
Aquestes empreses corresponen a les indústries auxiliars (serveis, enginyeria o fabricants de components), en un 28,5%; fabricants de robots (15,6%); integradores (33,3%) i empreses dedicades a la formació (22,4%).
Prop del 44% de les empreses de l'ecosistema tenen una facturació anual superior al milió d'euros i el 89% són pimes.
Actualment, s'estima que a Catalunya la facturació anual vinculada a la robòtica és de 460 milions d'euros i genera prop de 2.000 llocs de treball.
Es tracta d'una indústria amb una mirada internacional: 36% de les empreses són exportadores.
La inversió estrangera directa a Catalunya en robòtica, entre el 2015 i el 2019, va ser de 85 milions d'euros (el 55% de les inversions a l'Estat ) i va generar 736 llocs de treball.
Barcelona és, de fet, la segona ciutat en nombre de projectes a l'Europa Occidental (amb 13 projectes).
Els principals països d'origen són els Estats Units, Alemanya, Suïssa, el Regne Unit, Dinamarca, la Xina i el Japó.
Per conèixer tots els detalls, característiques i oportunitats, consulta l'informe La robòtica a Catalunya.
La inversió tecnològica a Catalunya 2019
PÍNDOLA DISPONIBLE EN CATALÀ i ANGLÈS
Catalunya és un hub tecnològic de classe mundial.
Una condició avalada per organitzacions com el Financial Times, que la reconeix com la millor regió del sud d'Europa per invertir-hi, i per les mateixes empreses tecnològiques internacionals que decideixen establir-s'hi.
Actualment, 1.369 filials tecnològiques d'empreses estrangeres estan instal·lades a Catalunya (2019), un increment del 21% respecte l'any anterior.
De totes aquestes empreses, més del 50% provenen de quatre països: els EUA (242); Alemanya (192); França (151) i el Regne Unit (149).
Tot plegat, ho indica l'informe IED tecnològica a Catalunya (2019) elaborat per ACCIÓ.
En termes de projectes d'inversió estrangera directe (IED) tecnològica, Catalunya lidera el rànquing a l'Estat aglutinant el 42,1% dels projectes rebuts i prop d'una quarta part del capital invertit.
L'any 2019, Catalunya va rebre 72 projectes que van suposar una inversió de 493 milions d'euros, un increment del 17,8% respecte el 2018.
Tots ells van permetre la creació de 4.185 llocs de treball.
L'informe també analitza la IED tecnològica des d'un període de temps més ampli.
D'aquesta manera, durant el període 2015-2019 el capital invertit a Catalunya ha augmentat un 38,2% respecte al quinqueni anterior, superant els 2.350 milions d'euros en un total de 241 projectes.
Durant aquest mateix període, Catalunya ha estat la primera destinació tecnològica d'IED a l'Estat.
Per conèixer tots els detalls, característiques i oportunitats, consulta l'informe IED tecnològica a Catalunya (2019).
PÍNDOLA DISPONIBLE EN CATALÀ i ANGLÈS
El sector de les Tecnologies de la Informació i la Comunicació (TIC) reuneix les indústries de fabricació i serveis que capturen, transmeten i presenten dades i informació de manera electrònica.
Es tracta d'un sector global que mou 4.027 milions de dòlars (facturació 2018) i s'espera que el creixement anual sigui del 3,8% fins el 2023.
Tot i el seu enorme volum, la seva distribució és desigual.
Només entre l'Amèrica del Nord (35%) i l'Àsia-Pacífic (29%) concentren més de la meitat del negoci en aquest àmbit.
Europa, per la seva banda, representa el 24%.
El sector TIC és un dels més dinàmics de l'economia catalana, compta amb un dels clústers més importants d'Europa i disposa de desenvolupadors de programari altament competitius.
Un total de 16.339 empreses formen el sector TIC català (any 2019), una xifra que ha crescut un 3,7% respecte el 2018 i un destacat 32% des del 2013.
En aquest sentit, Catalunya ocupa una posició de lideratge a l'Estat amb el 22,2% de les empreses.
Totes elles generen 114.300 llocs de treball i sumen 18.325 milions d'euros de facturació (2017), una xifra que ha crescut un 10% el darrer any.
El sector TIC ofereix una llarga llista d'oportunitats tecnològiques per a les empreses a través de la indústria 4.0.
Tecnologies com la impressió 3D, la robòtica, la internet de les coses, el big data o la intel·ligència artificial són oportunitats que les empreses ja tenen al seu abast.
Per la seva banda, alguns dels sectors amb alta intensitat tecnològica i que més se'n poden aprofitar són el comerç electrònic, la greentech, les ciències biològiques o les ciutats intel·ligents, entre d'altres.
Els Estats Units, Sud-àfrica o Kenya són alguns dels països que més oportunitats ofereixen a les empreses catalanes del sector TIC.
Sense necessitat de creuar l'Atlàntic, Finlàndia, el Regne Unit, França o Romania són els mercats europeus més atractius.
A l'Àsia, Hong Kong, Xina, Israel, Taiwan o Singapur també acumulen bones oportunitats.
Consulta aquestes i moltes més dades en la píndola sectorial del Sector TIC a Catalunya.
Per novè any consecutiu, les exportacions catalanes assoleixen un nou rècord històric.
Els 73.853,5 milions d'euros del 2019 marquen un nou màxim que supera en un 3,1% l'assolit l'any 2018.
En el mateix període, Catalunya també ha assolit una xifra inèdita pel que fa a les empreses exportadores regulars: 17.309.
Aquest informe de la Unitat d'Estratègia i Intel·ligència Competitiva d'ACCIÓ t'ofereix totes les dades del comportament de les vendes a l'exterior de les empreses catalanes.
Aquestes xifres es tradueixen en un clar lideratge català en les exportacions d'Espanya, en les quals les catalanes representen el 25,5 % del total.
Una tendència que també es manté en les empreses exportadores regulars: Catalunya és líder amb un 32,7% del total.
Nou rècord d'empreses exportadores regulars
Per tercera vegada les empreses exportadores regulars catalanes han superat les 17.000 i assoleixen un nou rècord per setè any consecutiu.
Així doncs, són 17.309 les empreses catalanes que acumulen almenys quatre anys seguits de vendes a l'exterior.
Pel que fa al nombre total d'empreses exportadores, aquestes han crescut un 1,1% respecte l'any anterior, una xifra que permet escalar fins a les 48.428 empreses.
Per trams d'exportació, el creixement de les xifres de vendes a l'exterior s'explica en bona part pels registres de les grans empreses.
Les empreses que exporten més de 250 milions d'euros expliquen el creixement de les exportacions el 2019 i que representen una tercera part del total.
Com és habitual, els sectors catalans més exportadors són el de la química (16,3%), l'automoció (14,8%) i l'alimentació (12,2%).
Si a tots aquests hi sumem el pes de les vendes exteriors en productes farmacèutics, tèxtil i maquinària, tot plegat representa dues terceres parts de les exportacions catalanes el 2019.
També destaquen les exportacions d'alt contingut tecnològic, que baten rècord per quart any consecutiu i ja arriben als 8.745 milions d'euros.
Tot i així, la gran majoria d'exportacions tecnològiques segueixen sent les d'un nivell mitjà-alt (45,7 %).
I si el mercat favorit és la UE, ampliant el focus es constata que França, Alemanya i Itàlia segueixen sent els destins preferits de les exportacions catalanes.
A més, les vendes a l'Àsia baten un rècord històric i ja representen el 7% de les exportacions totals de Catalunya.
L'informe també analitza la distribució provincial de les exportacions catalanes en aquest 2019.
Un àmbit on Barcelona segueix dominant en volum exportat (77,4%); seguida de lluny per Tarragona (11,9%), Girona (7,8%) i Lleida (2,9%).
Amplia i consulta totes les dades amb l'informe complet d' Anàlisi de les exportacions catalanes 2019.
ACCIÓ ha realitzat l'estudi l' Impacte econòmic de la COVID-19 a Catalunya: Respostes empresarials i noves oportunitats de negoci.
Es tracta d'un informe que repassa l'efecte de la crisi sanitària a l'economia catalana i de les repercussions a escala global.
L'estudi analitza les conseqüències del coronavirus a l'economia a partir de la seva irrupció a la Xina i la seva posterior expansió a tot el món: la interrupció de les cadenes de subministrament global, el confinament, la caiguda de la demanda interna, externa i de la inversió estrangera.
A escala global, el document també analitza els possibles escenaris de recuperació econòmica i l'efecte que la pandèmia ha tingut a països emergents i avançats.
A partir d'aquesta fotografia global, l'informe descriu l'efecte del coronavirus a Catalunya durant la crisi sanitària: la caiguda de les importacions provinents de la Xina, la paralització de gran part de l'activitat econòmica o la caiguda del consum, entre d'altres.
En una mirada de futur, els àmbits de l'economia que tindran una recuperació més lenta són els de l'automoció, l'hostaleria i el comerç; mentre que les activitats sanitàries i farmacèutiques, les TIC o la logística veuran com es recuperen més ràpidament.
Amb tot això, quin serà el nou entorn econòmic post COVID-19?
Segons l'informe, alguns dels impactes que tindrà la crisi serà la revisió de les cadenes de valor global, l'augment del proteccionisme, el major protagonisme del sector públic, la transformació digital accelerada o la transició cap a una economia més sostenible.
Oportunitats empresarials a Catalunya després de la COVID-19
El document analitza amb profunditat els sectors i les tecnologies afectades de forma positiva o negativa per la pandèma i les seves oportunitats de futur.
A Catalunya, els sectors amb millors perspectives de futur són l'agroalimentari, la salut i les ciències de la vida i les TIC i continguts digitals.
Per la seva banda, les tecnologies amb més projecció tenen a veure amb el disseny avançat de medicaments, la nanotecnologia, la robòtica, la intel·ligència artificial o el big data, entre d'altres.
Finalment, l'estudi també inclou un repàs de les oportunitats de negoci internacional per a les empreses catalanes i detectades per les Oficines Exteriors d'ACCIÓ.
Les més de 200 oportunitats específiques les pots conèixer en aquest informe.
ESTUDI DISPONIBLE EN DUES VERSIONS: PÍNDOLA EN CATALÀ I ANGLÈS
Un videojoc és una aplicació creada amb el propòsit principal de l'entreteniment.
Es basa en la interacció d'un o més jugadors i s'executa en un entorn digital amb un dispositiu electrònic.
En el seu procés productiu hi intervenen diverses fases des de la preproducció (guió, so gràfics, programació inicials), passant per la producció (programació de codi, dissenyadors) fins a la postproducció (detecció d'errors i avaluació prèvia a la venda).
Es tracta d'un sector altament innovador que a Catalunya reuneix 145 empreses, segons l'estudi Videojocs a Catalunya, elaborat per ACCIÓ.
A escala global, el sector dels videojocs arribarà a una facturació de 150.100 milions de dòlars al 2019.
Uns ingressos que es reparteixen sobretot entre l' Àsia-Pacífic (47%), Amèrica del Nord (26%) i Europa (16,9%).
El telèfon mòbil i la tauleta, la TV/consola i el PC són les tres plataformes principals per a un sector on Espanya se situa en el 9è lloc mundial en termes de facturació.
Amb dades actualitzades a 2019, a Catalunya hi ha 145 empreses en el sector dels videojocs (el 28% del total a Espanya).
Entre totes elles l'any 2018 van facturar 430 milions d'euros, una xifra que representa un increment del 14% respecte l'any anterior i el 53% del total del sector a l'Estat.
A Catalunya aquesta indústria dona feina a més de 3.200 treballadors.
A més, en els darrers anys ha resultat atractiu per a la inversió estrangera, amb 10 projectes completats entre 2015 i 2019 per un volum de 36,2 milions d'euros que han generat 374 llocs de feina.
La innovació constant en aquest sector obre oportunitats en nous àmbits com la realitat virtual, els eSports, la gamificació, el cloud gaming o el game porting.
Consulta totes les dades a l'estudi Videojocs a Catalunya.
ESTUDI DISPONIBLE EN DUES VERSIONS: PÍNDOLA EN CATALÀ I ANGLÈS
La biologia sintètica es basa en el disseny i la construcció de peces, dispositius i sistemes biològics o la reenginyeria de sistemes biològics existents.
El seu objectiu és el de donar solucions a problemes mèdics, en la producció d'aliments, d'energia o fàrmacs.
Es tracta d'una tecnologia de gran importància en la indústria i que ofereix grans perspectives de futur en àmbits molt diferents i en termes d'oportunitats de negoci, de coneixement i d'innovació.
A Catalunya s'han detectat una dotzena d'empreses que ja treballen amb biologia sintètica, tal i com indica l'estudi d'ACCIÓ La biologia sintètica a Catalunya.
La majoria d'aquestes empreses són startups i treballen sobretot en l'àmbit de la biomedicina.
La biologia sintètica tindrà un gran impacte en l'economia, el creixement i l'ocupació durant els propers anys.
Aquesta és la previsió que fan organismes internacionals rellevants com els governs del Regne Unit i dels Estats Units, la CE o l'OCDE.
De fet, es calcula que e l mercat mundial de la biologia sintètica arribarà a 100.000 M€ el 2030, una indústria que durant la darrera dècada ha recaptat més de 12.300 M€.
Pel que fa a les regions on hi ha més inversions en aquest àmbit, l'Amèrica del Nord és un dels mercats més dominants i on l'augment de les inversions en I+D també n'està impulsant el creixement.
Concretament, destaquen les zones de San Francisco i Boston als Estat Units i Vancouver i Montreal al Canadà.
Per altra banda, la zona de l'Àsia-Pacífic està creixent a un ritme més elevat, sobretot a la Xina i Singapur; i a Europa, el Regne Unit i Irlanda hi destaquen com a principals àrees d'interès.
En termes d'aplicacions industrials de les grans empreses que es dediquen a la biologia sintètica destaquen la biomedicina, l'agrotecnologia i l'alimentació, els nous materials i teixits, les energies renovables i el medi ambient.
La biologia sintètica ofereix un gran nombre d'oportunitats i noves aplicacions.
A l'estudi d'ACCIÓ se'n poden trobar diverses desenvolupades per empreses internacionals: tractaments per la COVID-19; enzims nous per a la fabricació de productes farmacèutics i per a la salut; plataforma d'ADN d'escriptori; roba nova feta per microbis o carn elaborada a partir de plantes.
Consulta totes les dades a l'estudi La biologia sintètica a Catalunya.
PÍNDOLA DISPONIBLE EN CATALÀ I ANGLÈS
La tecnologia 5G representarà un enorme salt en la connectivitat mundial.
Un salt necessari atès que el trànsit de dades ha augmentat un 42% entre 2014 i 2019; i entre 2016 i 2020 ha multiplicat per dos el nombre de connexions.
L'evolució en el camp de la Internet de les Coses i les ciutats intel·ligents provoca que les xarxes 4G i LTE quedin curtes.
La 5G, que representarà un salt molt més gran que les evolucions de les anteriors generacions, ha de permetre suportar les exigències d'aquesta nova etapa.
L'informe La 5G a Catalunya repassa la situació d'aquesta tecnologia tant al nostre país com arreu del món; i identifica fins a 38 empreses que ja desenvolupen projectes en aquesta línia a Catalunya.
La tecnologia 5G suposa un avenç molt més gran dels viscuts en les anteriors generacions.
D'entrada, ofereix un ample de banda molt superior, que es mou entre els 10 i 100 Gbps.
Tot plegat combinat amb una latència molt baixa, d'aproximadament 1ms; i una densitat de connexió molt elevada d'aproximadament un milió de connexions per kilòmetre quadrat.
Alhora, la 5G afavoreix una gestió de l'energia i les connexions més eficient, segura i intel·ligent.
Per a l'empresa, la 5G permetrà obtenir connexions molt més estables i segures per tal d'operar aparells i infraestructures crítiques a distància.
A més, es tracta d'una tecnologia facilitadora amb la qual les empreses podran implementar tot el potencial de la Internet de les Coses, els vehicles connectats o les ciutats intel·ligents.
Tot plegat amb un control a temps real i amb un evident estalvi energètic.
A Catalunya hi ha 38 empreses que desenvolupen projectes de 5G.
Totes elles generen 150 llocs de treball i facturen prop de 88 milions d'euros.
Es tracta d'un ecosistema on hi conviuen grans empreses madures i startups; de les quals el 55% facturen més d'un milió d'euros i el 45% més de 10 milions d'euros.
Tot i la presència d'empreses emergents, és un sector madur on només el 28% de les companyies té menys de 10 anys.
Amb un grau d'internacionalització mitjà (el 29% són exportadores i el 13% tenen filials a l'estranger), es dediquen principalment al desenvolupament de solucions, la fabricació d'equips o al proveïment de xarxa i/o infraestructures.
El 2020, els ingressos mundials d'infraestructura de xarxa sense fils arribaran als 4.200 milions de dòlars, un augment del 89% dels ingressos del 2019, que varen ser de 2.200 milions de dòlars.
En termes de sectors, s'espera que el sector de l'energia, la manufactura o la seguretat siguin els àmbits que tindran un major impacte econòmic a partir del desenvolupament de la tecnologia 5G a escala global.
La comercialització de la 5G està en fase inicial i en alguns països europeus es va començar a dur a terme durant el 2019.
Tot i això, la fita marcada al 5G Action Plan de la Unió Europea és assolir el seu desplegament comercial a tots els estats membres a finals de 2020.
A més d'Europa, empreses de l'Amèrica del Nord i de països de l'Àsia-Pacífic estan avançant ràpidament cap al desplegament de la 5G.
Consulta'n tots els detalls a l'informe La 5G a Catalunya.
Les exportacions de vi i cava català van sumar, l'any 2018, el seu màxim històric amb 625 milions d'euros.
En aquest nou capítol del Podcast d'ACCIÓ, descobrim com exporten el cellers de casa nostra i el paper que hi té el programa Catalan Wines d'ACCIÓ.
En parlem amb Rosó Gabarró, Export Manager del celler Torelló, amb Francesc Domínguez i Júlia Rosa, propietaris del celler Molí de Parellada i Marc Moreno, consultor d'Internacionalització d'ACCIÓ.
Catalunya ha estat sempre un territori majoritàriament industrial.
Arran de la crisi de la COVID-19, moltes empreses s'han adaptat per oferir solucions per pal·liar els efectes de la malaltia.
Moltes d'elles, a més, ho han fet partint d'àmbits molt diferents del seu sector de producció tradicional i transformant, d'aquesta manera, la seva activitat diària.
Per altra banda, Catalunya és un centre d'innovació punter a Europa i un pol d'atracció de talent internacional que facilita la disponibilitat de científics i enginyers qualificats.
La investigació i la innovació estan lligades a la indústria i a la identitat de la cultura empresarial catalana.
Això també s'ha demostrat en la manera com les empreses catalanes han aportat el seu coneixement per ajudar a pal·liar la situació actual.
En aquest context, ACCIÓ ha elaborat el Catàleg de solucions COVID-19 amb la selecció d'empreses, tecnologies i iniciatives dutes a terme a Catalunya i que aporten solucions concretes per fer front al repte sanitari.
Tot elles disposen de capacitat exportadora i de les certificacions necessàries per portar els seus productes i serveis a nous països.
Les empreses del catàleg estan segmentades en quatre àmbits d'especialitat en funció de les solucions que ofereixen:
- Equipament en l'àmbit de la salut.
Totes aquestes empreses i iniciatives són una selecció de les més de 1.300 empreses incloses al Marketplace empresarial COVID-19, realitzat per ACCIÓ, i sorgit amb l'objectiu per impulsar l'oferta i la demanda de productes i serveis en el marc de la crisi sanitària.
Les teves solucions contra el coronavirus, a tot el món
Aquest nou servei del Departament d'Empresa i Coneixement a través d'ACCIÓ comença a l'Amèrica Llatina i l'Àfrica i va dirigit a empreses catalanes que s'hagin reconvertit o siguin productores habituals de material de protecció (EPIs), sistemes de desinfecció o equipament mèdic, entre d'altres.
El Departament d'Empresa i Coneixement, a través d'ACCIÓ -l'agència per a la competitivitat de l'empresa- ha creat el nou programa Export COVID-19 Solutions per impulsar l' exportació de productes d'empreses catalanes vinculats amb la covid-19.
Aquesta iniciativa es durà a terme mitjançant la xarxa de 40 Oficines Exteriors de Comerç i d'Inversions d'ACCIÓ arreu del món, tot i que començarà a les regions d'Amèrica Llatina i Àfrica.
Així, en una primera fase, les oficines d'ACCIÓ a Bogotà, Lima, Sao Paulo, Santiago de Xile, Buenos Aires, Johannesburg, Nairobi, Accra i Casablanca donaran suport a la internacionalització d'empreses catalanes productores de material de protecció (EPIs), sistemes de desinfecció, equipament mèdic i solucions TIC, entre d'altres.
El programa està dirigit a empreses que habitualment ja fabriquen els productes o ofereixen aquests serveis i a les que han reconvertit part de la seva activitat per donar resposta a la crisi sanitària.
L'objectiu és assessorar i acompanyar l'empresa catalana en el procés d'exportació dels seus productes i serveis en un moment complex pel que fa a les relacions comercials amb l'aparició de noves barreres a la internacionalització i amb els canvis normatius a causa de la gestió de la pandèmia.
En aquest context, les oficines d'ACCIÓ ajudaran les empreses a identificar els canals d'entrada més adequats així com a dissenyar l'estratègia logística i de distribució en cada cas per enviar el producte des de Catalunya.
Igualment, en el marc del programa, es donarà suport a l'empresa en àmbits com les llicències necessàries, la regulació i la normativa de cada país.
Cada projecte, que serà personalitzat, tindrà una durada aproximada de 3 mesos i es dividirà en les següents fases:
Paral·lelament a la posada en marxa d'aquest programa s'ha elaborat un catàleg digital que recull els productes i serveis d'empreses catalanes per fer front a la covid-19 i que es distribuirà a través de la xarxa de 40 oficines d'ACCIÓ arreu del món.
L'objectiu és que administracions públiques, hospitals o importadors coneguin les solucions creades a Catalunya en el marc de la pandèmia i facilitar-ne així la seva internacionalització.
Aquestes iniciatives donen continuïtat a la posada de marxa per part d'ACCIÓ a principis de la pandèmia del Marketplace covid-19, un portal web per aglutinar totes les empreses catalanes que ofereixen la seva tecnologia, material i capacitat de producció per fer front a l'emergència sanitària provocada per la covid-19.
Fins ara, més de 2.000 empreses han sol·licitat formar-ne part.
Aquestes iniciatives donen continuïtat a la posada de marxa per part d'ACCIÓ del Marketplace covid-19